ועדת הכלכלה, כנסת 17, פרוטוקול מספר 270, 2007-06-06 10:00

משה כחלון: בוקר טוב, אני מתכבד לפתוח את הישיבה.

משה כחלון: בבקשה, אפשר להציג את הנושא.

ישי יודקביץ: אנו מדברים פה על הסדר פיקוח על חומרים וציוד דו-שימושיים מסוימים שמועברים לשטחי האחריות האזרחית הפלסטינית.

ישי יודקביץ: הסדר הפיקוח הספציפי הזה הוסדר ב-2004, וב-2006 היה תיקון והוספנו רשימת ציוד תקשורת, ועכשיו אנו מבקשים להוסיף לרשימה עוד כימיקלים וציוד נוסף.

ישי יודקביץ: ההסדר מטיל חובת היתר למי שמבקש להעביר את החומרים ואת הציוד לשטחי הרשות.

ישי יודקביץ: מי שמבקש למכור חומרים, למשל אבקת מגנזיום, תעשיין שמייצר אבקת מגנזיום בארץ ורוצה להעביר את זה למשתמש בשטחי האחריות האזרחית הפלסטינית, בין אם זה בעזה ובין אם זה באיו"ש, חייב היתר.

ישי יודקביץ: יושבים פה אנשי משטרה ואנשי שירות הביטחון שמפענחים את הקסאמים, ורואים את התוצאות של הכימיקלים שהשתמשו בהם.

אלי הרפזי: הנחית שר הביטחון היא למנוע העברת מוצרים דו שימושיים, כמו שנאמר כאן.

אלי הרפזי: מדובר בפיקוח.

אלי הרפזי: בהקשר הזה עשינו עבודת מטה מסודרת, ולכל החומרים שמופיעים ברשימה נתנו מקורות תחליפיים.

ישי יודקביץ: כלומר, נעשתה שקלא ותריא, מצד אחד בין גורמי ומתאמי פעולות הממשלה בשטחים מצד אחד לבין גורמי הביטחון, משטרה ושירות הביטחון, להכליל חומרים שיש להם תחליפים.

ישי יודקביץ: המטרה היא לא לפגוע באוכלוסייה האזרחית.

אלי הרפזי: יש מוצרים שלגורמים הביטחוניים אסור למנוע, ומכיוון שלא מצאנו תחליף, יש הרשימה הזו.

ישראל סינגר: ההיגיון בצעד הזה הוא גם מודיעיני וגם מבצעי.

ישראל סינגר: לקחנו בחשבון גם את נסיון העבר, מעבר קרני.

ישראל סינגר: הכימיקלים הרבה פעמים נכנסים לתוך הצנרת, זה חומר הנפץ.

משה כחלון: יש מישהו שרואה עצמו נפגע מתיקון התקנות האלה פה?

לאה ורון: התאחדות התעשיינים שהוזמנה לדיון מסרה לוועדה שהם תומכים.

אליהו גבאי: החומרים האלה הכימיים, שמשתמשים בהם אחר כך גם לחומרי נפץ, מדברים על זה כבר שנים.

אליהו גבאי: האם רק עכשיו אתם מגישים את החוק?

משה כחלון: זה כל פעם מתעדכן.

משה כחלון: אני אישרתי ב-2006 כיו"ר ועדה נושא תקשורת.

משה כחלון: כשזה הגיע אליי, קיימתי דיון דחוף.

משה כחלון: הדברים מתפתחים בעקבות מידע מודיעיני.

משה כחלון: כנראה, כשנוחתים קסאמים, מפרקים אותם ובודקים את החלקים.

משה כחלון: זה לא שנרדמו בשמירה.

משה כחלון: הדברים האלה מתפתחים תוך כדי תנועה.

ישי יודקביץ: יש 23 פריטים שכבר היום יש חובת פיקוח עליהם, מ-2004.

ישי יודקביץ: אנו מבקשים תוספת לגבי הכימיקלים.

משה כחלון: חבר הכנסת גבאי שואל בצדק, כמה זמן אתם יודעים על זה, ואתם אומרים שיש דברים שאין להם תחליפים.

אליהו גבאי: אני מתפלא על עם ישראל, מתי הוא יתפכח?

אליהו גבאי: אנחנו יצאנו מעזה, אני לא רואה שום סיבה, למה אנחנו צריכים לתת להם את החומרים.

אליהו גבאי: זאת מדיניות מטופשת.

אליהו גבאי: מרחמים עליהם ולא על היהודים שלנו.

ג': אני רוצה להפריד בין שני סוגים, אחד זה הסוג הנדון כאן של החומרים שבמובהק משמשים נגדנו לבניין קסאמים, לבניין חומרי חבלה ויש להם תחליפים אחרים, ואותם אנו מבקשים למנוע באופן גורף.

ג': יש סוגי מניעה אחרים שאותם אנו מונעים מול מידע מודיעיני ספציפי, למשל לוחות פלדה – בלתי אפשרי למנוע באופן גורף, אבל אם יש מידע מודיעיני שהנמען או היעד הסופי שלהם הוא לצורך חבלה, אז אנו מונעים את זה באופן ספציפי.

אליהו גבאי: לא יכול להעביר לנמען אחר?

אליהו גבאי: איזה בת יענה.

משה כחלון: ממלא המקום של היועצת המשפטית לוועדה יקרא ואז נצביע.

ניר ימין: קורא את אכרזת הפיקוח על מצרכים ושירותים (חומרים וציוד דו-שימושיים מסוימים המעברים לשטחי האחריות האזרחית הפלסטינית)(תיקון), התשס"ז-2007, פסקה 1.

משה כחלון: אני מבקש לאשר את פסקה 1.

משה כחלון: מי בעד?

משה כחלון: מי נגד?

משה כחלון: עבר פה אחד.

ניר ימין: קורא פסקה 2.

משה כחלון: מי בעד פסקה 2?

משה כחלון: מי נגד?

משה כחלון: עבר פה אחד.

ניר ימין: קורא תקנה 2.

משה כחלון: אני מבקש לאשר, מי בעד?

משה כחלון: מי נגד?

משה כחלון: עבר פה אחד.

לאה ורון: אני מבינה שזה נכנס לתוקף מייד עם הפרסום.

משה כחלון: לכן אני מבקש להבא, גם תדברו בטלפון, תודיעו לנו על תיקונים מהסוג הזה, כי זה היה יכול לשכב פה חצי שנה.

משה כחלון: הוועדה – ידיה מלאות בעבודה.

משה כחלון: דברים מסוג זה צריכים לקבל עדיפות.

משה כחלון: אני מבקש, בכל פעם שיש עדכונים, תודיעו ונפנה לצורך זה זמן, גם אם יש דברים גבוליים, אני מבקש להביא אותם לכאן ונסייע.

משה כחלון: תודה רבה, הישיבה נעולה.